Hodočašće u Mariju Bistricu obvezno je za sve zagrebačke vatrogasce, a oni koji na njemu neće sudjelovati neće dobiti sredstva za rad. Tu obavijest dobila su sva Dobrovoljna vatrogasna društva, kao i Javna vatrogasna postrojba grada Zagreba. U obavijesti, koju potpisuje tajnik Vatrogasne zajednice grada Zagreba Damir Vlahović, stoji sljedeće: “Napominjemo da je hodočašće u programu rada zajednice i da društva koja neće na njemu sudjelovati neće moći sudjelovati u raspodjeli financijskih sredstava iz financijskog plana zajednice”.

Tajnik Vlahović potvrdio nam je da je obavijest zaista poslana svim društvima i ne vidi u njoj ništa sporno. Kaže - postoji godišnji program društva u kojem se propisuje da moraju odlaziti na brojne aktivnosti, poput osposobljavanja, natjecanja, vježbi... Tko ne sudjeluje u svim propisanim aktivnostima, neće dobiti sredstva. Dosta im je, kaže, onih koji ne rade baš ništa, a očekuju da ih Grad financira.

'Motivacija'

- Stvar je u tome da nam Grad plati 30 autobusa, a pola ih bude prazno jer se ljudima ne da dolaziti. To ostavlja loš dojam, naravno, pa smo zato odlučili da je toga dosta. Takvo ponašanje nije u redu, jer nas Grad financira, a ovo je jednako važna aktivnost kao i sve druge. Nije da kažnjavamo one koji ne žele doći, ali ima društava koja ne rade ništa. Nije valjda da im je tako teško potrošiti nekoliko sati na aktivnost koja im se, uostalom, nalazi u godišnjem planu aktivnosti - smatra Vlahović.

U odluci ne vidi ništa sporno niti smatra da ona ima ikakve veze s nečijim religijskim uvjerenjima. Kaže, to je samo odlazak u Mariju Bistricu, a nitko ne mora zaista otići na misu. Svi oni koji ne vjeruju u boga ili pak vjeruju u nekog drugog boga mogu taj dan provesti šećući se mjestom, a ne u crkvi.

- Nećemo nikoga prisiliti da ode na molitvu ako to ne želi. Nama je važno da vatrogasci odu na hodočašće, jednako kao što idu i na proslavu našeg sveca zaštitnika. Oni koji žele na misu, odu, oni koji neće, izbjegnu je. Ne vidim u tome problem, a mislim da ni kolegama to nije problematično - ističe Vlahović.

No, Zakon o suzbijanju diskriminacije vrlo je jasan. On zabranjuje diskriminaciju na osnovi vjerskog uvjerenja, a kažnjivo je staviti neku osobu u nepovoljniji položaj zbog njene vjere. Iz Ureda pučke pravobraniteljice doznajemo kako o ovom slučaju nisu dosad bili obaviješteni, no da će se njime definitivno pozabaviti.

Istraga

- Zasad nije moguće dati konkretan odgovor prije nego što doznamo detaljnije informacije. Svakako ćemo ih istražiti i zatim utvrditi postoji li sumnja na diskriminaciju - kaže Ana Tretinjak, glasnogovornica Ureda.

Neslužbeno doznajemo da će predmet biti otvoren i provest će se ispitni postupak, odnosno tražit će se informacije od Vatrogasne zajednice o obavijesti koja je poslana. O njihovu odgovoru ovisi koliko će postupak trajati, a obično traje od nekoliko tjedana do nekoliko mjeseci. Ako se potvrdi sumnja u diskriminaciju, tada će Vatrogasna zajednica Grada Zagreba biti upozorena na to.